El Tívoli obri les seues portes a Star Wars: Els últims Jedi, en la primera projecció de 2018
2025-07-24

Els Reis Mags d’Orient han avançat la seua visita a Burjassot, concretament al Centre Cultural Tívoli al que han deixat com a regal, aquest cap de setmana la projecció de l’última pel·lícula de la saga més famosa de la història del cinema. Star Wars: Els últims Jedi es projectarà el 5 de gener, a les 17 hores i els dies 6 i 7 de gener, es projectarà a les 17 i a les 19:30 hores.

Aquest huitè lliurament de la saga espacial comença immediatament després dels fets ocorreguts al final de Star Wars: El despertar de la força (2015). En ella es plantegen moltes incògnites per als protagonistes. Es convertirà la jove ferrovellera Rei, procedent del planeta Jakku, en Jedi després de veure que és sensible a la Força? Serà el llegendari Mestre Jedi, Luke Skywalker, exiliat a un llunyà lloc de la galàxia, qui ensenye a Rei els designis de la Força? Com afrontarà la General de la Resistència Leia Organa la mort de Han Solo a les mans del seu fill Ben Solo, convertit en Kylo Ren , cap dels Cavallers de la Primera Ordre? Què faran ara el talentós pilot de la Resistència Poe Dameron i Finn, l’ex-soldat d’assalt que està lliure de les arpes de la Primera Ordre?

Totes les respostes, aquest cap de setmana, en el Cinema Tívoli de Burjassot.